丙寅春雨
作者：穆脩
朝代：宋

paragraphs: 天地開春暉，羣陰争閉之。
行行二月路，寒威切人肌。
淫雨恣凌虐，淹旬下無時。
頑雲掃復合，直向平地垂。
蒸人共愁嘆，萬物皆瘡痍。
衆木有芳華，摧沮不得施。
青苞斂絳萼，同向枝上萎。
民麥悲已病，泥中聊參差。
嘉穀失播種，雖晴諒胡爲。
蠢彼田中氓，豈惟念身饑。
州縣責常賦，嗷嗷訴之誰。
幸不爲盜起，多應盡流離。
吁嗟致此異，其咎安所尸。
悒悒窮巷士，屏身伏茅茨。
讀書抗前古，得失心頗窺。
天理不難究，可以人事知。
且欲上其說，懼非己所宜。
有職彼尚默，未當僭汝卑。
勉汝無妄言，言出禍汝隨。
誰識此懷抱，獨自空嗟嘻。